Lovitură pentru fostul primar Cătălin Cherecheș. Autoritățile din Germania îl transferă în România, la închisoare
Autoritățile din Germania au decis, miercuri, predarea lui Cătălin Cherecheș, fostul primar al orașului Baia Mare, către autoritățile din România.
Reprezentanții Tribunalului Regional Munchen au transmis că vor fi făcute toate formalitățile pentru aducerea în țară a urmăritului, condamnat definitiv la închisoare de o instanță din România.
Magistrații nu au considerat ca fiind impedimente nici condițiile din închisorile românești și nici celelalte motive invocate de avocatul fostului edil.
Vă reamintim, Cherecheș a fugit din țară în ziua când Curtea de Apel din Cluj l-a condamnat definitiv la 5 ani de închisoare cu executare pentru luare de mită, la sfârșitul lunii noiembrie.
După câteva zile, el a fost prins în Germania în Gara din Augsburg și de atunci se află în arest.
Procurorii de la Parchetul din Munchen au transmis că vor coopera acum cu autoritățile din România pentru a-l aduce cât mai repede pe Cherecheș în țară.